
VIDAUS ADMINISTRAVIMO INFORMACINĖS SISTEMOS NUOSTATŲ STRUKTŪROS IR TURINIO REIKALAVIMŲ SĄRAŠAS

	I SKYRIUS
BENDROSIOS NUOSTATOS

	1. Vidaus administravimo informacinės sistemos (toliau – IS) pavadinimas
	IS pavadinimas ir santrumpa (jeigu yra).

	2. IS steigimo teisinis pagrindas
	Nurodomas IS steigimo teisinis pagrindas: tiesiogiai taikomas Europos Sąjungos teisės aktas, Lietuvos Respublikos įstatymas, Lietuvos Respublikos Vyriausybės nutarimas, įsakymas ar kitas teisės aktas, nustatantis institucijos, kuri bus IS valdytoja, skaitmenizuojamą vidaus administravimo funkciją.

	3. IS rūšis
	Nurodoma, kokiai valstybės informacinių išteklių rūšiai pagal IS tvarkomų duomenų svarbą priskiriama IS, vadovaujantis Lietuvos Respublikos valstybės informacinių išteklių valdymo įstatymo (toliau – Įstatymas) 7 straipsniu.

	4. IS paskirtis
	Nurodoma IS paskirtis, nustatoma, kokioms subjektų, nurodytų Įstatymo 2 straipsnio 46 dalyje, teisės aktų nustatytoms vidaus administravimo funkcijoms skaitmenizuoti ir duomenims tvarkyti ši IS skirta. 

	5. IS taikomi teisės aktai
	Nurodomi tik svarbiausi numatytą skaitmenizuoti veiklos sritį reglamentuojantys įstatymai, Lietuvos Respublikos Vyriausybės nutarimai ir kiti teisės aktai, kuriais vadovaujantis kuriama ir tvarkoma IS, taip pat išvardijami įstatymai ir kiti teisės aktai, kuriuose apibrėžtos IS nuostatuose vartojamos sąvokos.

	II SKYRIUS
IS ORGANIZACINĖ STRUKTŪRA

	6. IS valdytojas ir IS tvarkytojas
	Nurodomas visas institucijos, kuri bus IS valdytoja, pavadinimas. Nurodomas visas institucijos, kuri bus IS tvarkytoja (jeigu tvarkytoja yra kita institucija nei IS valdytoja), pavadinimas.

	7. IS duomenų teikėjai
	Nurodomi IS duomenų teikėjų pavadinimai ir teikiami duomenys (pvz., institucijos, teikiančios duomenis iš IS, ir apibūdinami teikiami duomenys; kiti juridiniai asmenys, teikiantys duomenis iš savo tvarkomų informacinių sistemų, ir apibūdinami teikiami duomenys; fiziniai asmenys ir juridiniai asmenys (jų grupės), teikiantys duomenis, netvarkomus IS, ir apibūdinami teikiami duomenys).

	III SKYRIUS
INFORMACINĖ STRUKTŪRA

	8. IS tvarkomi duomenys
	Nurodomos visos IS tvarkomos duomenų grupės, taip pat visi IS tvarkomi asmens duomenys (jeigu jų yra).

	9. IS sąsajos su kitomis institucijos tvarkomomis informacinėmis sistemomis
	Nurodomos IS duomenų mainų sąsajos su kitomis institucijos tvarkomomis informacinėmis sistemomis (pvz., dokumentų valdymo sistema, kitos valstybės informacinės sistemos ir pan.).

	10. IS sąsajos su kitais valstybės informaciniais ištekliais ir per jas teikiami duomenys
	Nurodomi visi iš IS duomenų teikėjų IS automatizuotu būdu teikiami duomenys IS sąveikai užtikrinti (pvz., iš Lietuvos Respublikos nekilnojamojo turto registro, Valstybės informacinių išteklių sąveikumo platformos ir kt.).

	11. Dirbtinio intelekto sistemos ir (ar) bendrosios paskirties dirbtinio intelekto modelio (toliau kartu – DI sprendimas) naudojimas
	Nurodomas planuojamas naudoti DI sprendimas, DI sprendimo rizikos vertinimo rezultatas (aukšta, ribota, minimali rizika). Bendrosios paskirties dirbtinio intelekto modelio naudojimo atveju nurodoma informacija apie bendrosios paskirties dirbtinio intelekto modelio keliamą sisteminę riziką.

	IV SKYRIUS
IS DUOMENŲ TEIKIMAS

	12. Ar IS duomenys teikiami naudojant duomenų teikimo sąsajas 
	Nurodomos IS duomenims teikti skirtos tiesioginės kreipties būdu teikiamos duomenų teikimo per duomenų teikimo sąsajas paslaugos (angl. Application Programming Interface, API), jeigu tokios yra teikiamos.

	V SKYRIUS
IS KIBERNETINIS SAUGUMAS

	13. IS kibernetinį saugumą reglamentuojantys teisės aktai
	Nurodoma, kad IS kibernetinio saugumo reikalavimai nustatomi IS kibernetinio saugumo politikos dokumentuose.

	VI SKYRIUS
BAIGIAMOSIOS NUOSTATOS

	14. Numatomas IS finansavimo šaltinis
	Pateikiamas IS kūrimui ir palaikymui numatytas finansavimo šaltinis pagal Įstatymo 46 straipsnio 1 dalį. 

	15. Veiksmai IS pertvarkymo ir likvidavimo atveju
	Pateikiami veiksmai IS pertvarkymo ir likvidavimo atveju. Nurodoma, kokia tvarka ir kokie IS sukaupti duomenys perduodami kitoms IS arba perduodami saugoti valstybės archyvams, kokie duomenys sunaikinami, taip pat kas juos sunaikina.

